“ไทยโคโคนัท”จ่อตั้ง”ทริปเปิ้ล เอ พลัส แอดไวเซอรี่”เป็น FA พร้อมเข้า SET ในปีนี้
"ไทยโคโคนัท" เตรียมแต่งตั้ง"ทริปเปิ้ล เอ พลัส แอดไวเซอรี่"เป็น FA ในวันที่ 9 เม.ย.ส่งเข้าตลาด SET ภายในปีนี้
3 เม.ย. 2558

สำนักข่าวอินโฟเควสท์รายงานข่าวจาก บริษัท ไทยโคโคนัท จำกัด (มหาชน) เปิดเผยว่า บริษัทจะจัดพิธีลงนามในสัญญาเพื่อแต่งตั้งบริษัททริปเปิ้ล เอ พลัส แอดไวเซอรี่ จำกัด เป็นที่ปรึกษาทางการเงิน (FA) ในวันที่ 9 เม.ย.เพื่อเตรียมความพร้อมเข้าเป็นบริษัทจดทะเบียนในตลาดหลักทรัพย์(SET)ภายในปี 58
โดยมีวัตถุประสงค์ เพื่อเสริมสร้างศักยภาพและความแข็งแกร่งในการดำเนินธุรกิจ ควบคู่ไปกับการกระจายโอกาสทางการลงทุนให้กับนักลงทุนไทย จะได้มีส่วนร่วมลงทุนในธุรกิจอุตสาหกรรมอาหารแปรรูประดับชั้นนำของไทยอีกทางหนึ่งด้วย
อนึ่ง บริษัทเป็นหนึ่งในผู้ผลิตและส่งออกผลิตภัณฑ์อาหารประเภทมะพร้าวแปรรูปชั้นนำของไทย ทั้งการผลิตกะทิสำเร็จรูปในหลากหลายรูปแบบ การผลิตเครื่องดื่มในรูปแบบน้ำมะพร้าวน้ำหอม และกะทิพร้อมดื่ม ซึ่งได้รับการยอมรับเป็นอย่างดีจากกลุ่มลูกค้าทุกทวีปทั่วโลกกว่า 52 ประเทศ จากผลสำเร็จการดำเนินธุรกิจอย่างต่อเนื่องทำให้ในปัจจุบันบริษัทฯเป็นผู้ส่งออกผลิตภัณฑ์น้ำมะพร้าวและน้ำกะทิพร้อมดื่มอันดับ 1 ของประเทศ และเป็นหนึ่งในสามอันดับของผู้ส่งออกผลิตภัณฑ์กะทิของประเทศ